Dôvodová správa

Všeobecná časť

Návrhom nariadenia vlády Slovenskej republiky, ktorým sa mení nariadenie vlády Slovenskej republiky č. 341/2004 Z. z., ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní v znení neskorších predpisov (ďalej len „návrh nariadenia“) sa ustanovujú nové prílohy č. 1 a 2 k návrhu predmetného nariadenia vlády. Príloha č. 1 obsahuje Katalóg pracovných činností s prevahou duševnej práce pri výkone práce vo verejnom záujme a v prílohe č. 2 sa upravuje Katalóg pracovných činností remeselných, manuálnych alebo manipulačných s prevahou fyzickej práce pri výkone práce vo verejnom záujme.

Vzhľadom na skutočnosť, že katalógy pracovných činností predstavujú nevyhnutnú súčasť procesu týkajúceho sa zaraďovania zamestnancov pri výkone práce vo verejnom záujme do jednotlivých platových tried, predmetný materiál sa predkladá na základe potreby zosúladiť nariadenie vlády so zmenou zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon č. 553/2003 Z. z.“). Nariadenie vlády, ktorého súčasťou sú katalógy pracovných činností, bolo v minulosti niekoľkokrát novelizované, pričom posledná legislatívna zmena bola realizovaná až v roku 2009. Vzhľadom na uvedené došlo v praxi k situácii, že najnáročnejšie pracovné činnosti vykonávané zamestnancami podľa ich pracovnej náplne v rámci druhu práce dohodnutého v ich pracovnej zmluve neboli uvedené v katalógoch pracovných činností v aktuálnej podobe a v mnohých prípadoch teda nezodpovedali realite.

Cieľom nového návrhu nariadenia, ktorý je výsledkom činnosti pracovnej skupiny, zriadenej Úradom vlády Slovenskej republiky, je aktualizácia pracovných činností
v uvedených katalógoch. Účelom je teda odstrániť vyššie uvedené nezrovnalosti súvisiace s aplikačnými problémami vyskytujúcimi sa v praxi. Mnohé pracovné činnosti boli z dôvodu ich neaktuálnosti vypustené, prípadne pozmenené, pričom do katalógov boli taktiež doplnené úplne nové pracovné činnosti, ktoré zamestnanci pri výkone práce vo verejnom záujme vykonávajú v súlade s novou legislatívnou úpravou upravujúcou príslušnú oblasť.

Návrh nariadenia nebude mať vplyvy na rozpočet verejnej správy, životné prostredie, podnikateľské prostredie, informatizáciu spoločnosti, sociálne vplyvy a na služby verejnej správy pre občana, keďže tieto boli už vyčíslené v analýze vplyvov pre jednotlivé oblasti k návrhu zákona č. 553/2003 Z. z.

Návrh nariadenia je v súlade s Ústavou Slovenskej republiky, ústavnými zákonmi, zákonmi, inými všeobecne záväznými právnymi predpismi, právne záväznými aktmi Európskej únie, medzinárodnými zmluvami, ktorými je Slovenská republika viazaná, a nálezmi Ústavného súdu Slovenskej republiky.